Diari Oficial de la Generalitat Valenciana


Sumari del DOGV 6557, del 04-07-2011 (2011/7666)

RESOLUCIÓ de 30 de juny de 2011, de la directora de l'Agència Valenciana de Foment i Garantia Agrària (AVFGA), per la qual es convoquen les ajudes previstes en el Reglament d'Execució (UE) núm. 585/2011, de la Comissió, de 17 de juny de 2011, relatiu a les mesures excepcionals de suport al sector de les fruites i hortalisses.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6557

Data del DOGV
:   04-07-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7666


Data del document
:   30-06-2011

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Resolució

Descriptors 

:   * ajuda pública

RESOLUCIÓ de 30 de juny de 2011, de la directora de l'Agència Valenciana de Foment i Garantia Agrària (AVFGA), per la qual es convoquen les ajudes previstes en el Reglament d'Execució (UE) núm. 585/2011, de la Comissió, de 17 de juny de 2011, relatiu a les mesures excepcionals de suport al sector de les fruites i hortalisses. [2011/7666]
En el Reglament d'Execució (UE) núm. 585/2011, de la Comissió, de 17 de juny, s'establixen amb caràcter temporal mesures excepcionals de suport al sector de les fruites i hortalisses com a conseqüència de l'alarma sanitària generada pel bacteri Escherichia coli (E. coli) a Alemanya.
En esta disposició es preveuen ajudes econòmiques per a tots els productors socis d'organitzacions de productors de fruites i hortalisses i no associats que hagen realitzat operacions de retirada de producte, renúncia de collita o collita en verd durant el període comprés entre el 26 de maig i el 30 de juny de 2011, els dos inclosos.
Les normes de gestió de les ajudes seran les establides en el Reglament d'Execució (UE) núm. 585/2011, de la Comissió, de 17 de juny. En virtut d'això, abans del pròxim 11 de juliol de 2011 caldrà presentar les sol·licituds de pagament i els justificants que acrediten les operacions de crisi per les quals sol·liciten ajuda, com també el compromís escrit de no haver percebut un doble finançament ni europeu ni nacional, ni una indemnització en virtut d'una pòlissa d'assegurança en relació amb les operacions esmentades.
Encara que els reglaments són directament aplicables als estats membres, es fa necessari establir els models de sol·licitud de pagament de les ajudes previstes en l'esmentat, com també el lloc i la forma de presentació de les sol·licituds.
En virtut de les facultats que em conferix l'article 47.3 i 47.11 del text refós de la Llei d'Hisenda Pública de la Generalitat Valenciana, i el 13.1h del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, resolc
Primer. Objecte i àmbit
Convocar, en l'àmbit de la Comunitat Autònoma Valenciana, les ajudes previstes en el Reglament d'Execució (UE) núm. 585/2011, de la Comissió, de 17 de juny de 2011, relatiu a les mesures excepcionals de suport al sector de les fruites i hortalisses.
Segon. Beneficiaris, conceptes subvencionables i quantia de les ajudes
Les ajudes regulades en esta convocatòria s'ajustaran a les disposicions del Reglament d'Execució (UE) núm. 585/2011, de la Comissió, de 17 de juny de 2011, i a les normes de coordinació per a la gestió, control i pagament de les mesures excepcionals de suport establides amb caràcter temporal per al sector de fruites i hortalisses que conté la Circular 21/2011, del FEGA.
El text de la circular es pot obtindre en esta adreça electrònica:
http://www.fega.es/PwfGcp/imagenes/es/CIRCULAR\_212011\_Frutas\_y\_h\_crisis\_mayo\_2011\_tcm5-30618.pdf
Tercer. Termini de presentació i models de sol·licitud
1. D'acord amb l'article 8 del Reglament d'Execució (UE) núm. 585/2011, el termini de presentació de sol·licituds començarà el mateix dia de la publicació d'esta resolució i finalitzarà abans de l'11 de juliol de 2011.
2. Els models de sol·licitud i la documentació que els acompanya són els que figuren en l'annex d'esta convocatòria. Tots els sol·licitants han d'emplenar la part A, i addicionalment la part B exclusivament les organitzacions de productors que decidisquen fer ús flexible de les ajudes previstes en els seus programes operatius per a la prevenció i gestió de crisi.
3. Les organitzacions de productors que no tinguen prevista la mesura de prevenció i gestió de crisi en els seus programes operatius o que pretenguen modificar les quanties inicialment aprovades, adjuntaran a la sol·licitud d'ajuda la proposta de modificació per a any en curs del seu programa operatiu.
Quart. Lloc de presentació
Les sol·licituds podran presentar-se en els registres i les oficines que corresponguen, de conformitat amb les disposicions de l'article 38.4 de la Llei 30/1992, de 26 de novembre, però atesa la urgència fixada pel termini de notificació a la Comissió Europea de les quantitats totals retirades i l'import total sol·licitat que finalitza abans del 18 de juliol de 2011, es determina com a preferent la presentació als servicis territorials de la Conselleria d'Agricultura, Pesca i Alimentació a Alacant, Castelló i València (seccions d'Indústries Agràries o seccions de Mercats Agraris).
Quint. Autoritat que resol
Les sol·licituds les resoldrà la directora general d'Empreses Agroalimentàries i Desenvolupament del Medi Rural, segons l'Acord de 23 de març de 2009, pel qual es deleguen les funcions d'autorització del pagament dels fons FEAGA entre l'organisme pagador i els diferents òrgans administratius de la Conselleria d'Agricultura, Pesca, i Alimentació.
València, 30 de juny de 2011.- La directora de l'Agència Valenciana de Foment i Garantia Agrària: Amparo Montoro Blasco.
MODELS DE SOL·LICITUD / MODELOS DE SOLICITUDANEXO NÚM. 3 BIS